b'\n_START_ARTICLE_\nIdahon osavaltionyliopisto\n_START_SECTION_\nHistoria\n_START_PARAGRAPH_\nIdahon akatemia perustettiin Pocatelloon vuonna 1901. Sille palkattiin nelj\xc3\xa4 ty\xc3\xb6ntekij\xc3\xa4\xc3\xa4, ja sen ensimm\xc3\xa4iseen kampusalueeseen kuului kolmikerroksinen p\xc3\xa4\xc3\xa4rakennus ja 25-huoneinen miesten asuntola. Ensimm\xc3\xa4isille kursseille syyskuussa 1902 osallistui 40 opiskelijaa. Ensimm\xc3\xa4inen naisten asuntola avattiin 1906. Koulu hankki 1910 lis\xc3\xa4\xc3\xa4 maita kaupungilta ja muutti nimens\xc3\xa4 Idahon teknilliseksi instituutiksi (ITI) vuonna 1915._NEWLINE_ITI siirrettiin Idahon yliopiston alaisuuteen 1927 ja sai nimekseen Idahon yliopisto \xe2\x80\x93 Etel\xc3\xa4inen osasto. Se erotettiin j\xc3\xa4lleen omaksi oppilaitoksekseen, kun 34 vuoden kampanja sen laajentamisesta nelj\xc3\xa4vuotiseksi p\xc3\xa4\xc3\xa4ttyi. Kuvern\xc3\xb6\xc3\xb6ri C. A. Robins allekirjoitti 1947 ehdotuksen muutoksesta, ja samalla koulu sai nimekseen Idaho State College (ISC). Siin\xc3\xa4 oli alkujaan kolme tiedekuntaa. ISC:ss\xc3\xa4 alettiin pian suuret rakennusurakat, ja sen kampukselle rakennettiin humanististen tieteiden tiedekunnan rakennus, liikuntahalli ja kirjasto._NEWLINE_Donald E. Walkerista tuli ISC:n rehtori 1960, ja h\xc3\xa4n kampanjoi sen muuttamisesta yliopistoksi. Kuvern\xc3\xb6\xc3\xb6ri Robert E. Smylie allekirjoitti 1963 ehdotuksen, jolla oppilaitoksesta tuli Idahon osavaltionyliopisto. Yliopisto laajeni fyysisesti edelleen 1960\xe2\x80\x931970-luvuilla, ja sinne rakennettiin uusia tiedekuntien rakennuksia, terveyskeskus ja monia muita rakennuksia. ISU:n tuet tippuivat 1970-luvun lopussa, mink\xc3\xa4 takia henkil\xc3\xb6kuntaa jouduttiin v\xc3\xa4hent\xc3\xa4m\xc3\xa4\xc3\xa4n, budjettia leikkaamaan ja opiskelijamaksuja nostamaan. Pocatellon kauppakamari aloitti 1983 Love ISU Week -kampanjan, jonka avulla se ker\xc3\xa4si 75\xc2\xa0000 dollaria stipendej\xc3\xa4 varten._NEWLINE_Entisest\xc3\xa4 Etel\xc3\xa4-Dakotan yliopiston rehtorista Richard L. Bowenista tuli 1984 ISU:n rehtori. H\xc3\xa4nen aikanaan yliopisto onnistui hankkimaan j\xc3\xa4lleen paremmin rahaa ja opiskelijam\xc3\xa4\xc3\xa4r\xc3\xa4 per\xc3\xa4ti kaksinkertaistui.'